A TANÁCS 275/2008/EK RENDELETE
(2008. március 17.)
a vám- és a statisztikai nómenklatúráról, valamint a közös vámtarifáról szóló 2658/87/EGK tanácsi rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 26. cikkére,
tekintettel a Bizottság javaslatára,
mivel:
(1)
A vám- és a statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendelet I. mellékletében (1) megállapított Kombinált Nómenklatúra bevezető rendelkezéseinek II. D. szakasza úgy rendelkezik, hogy a magánszemélyeknek kis csomagküldeményben küldött, illetve az utas személyi poggyászában behozott árukra 3,5 %-os ad valorem átalányvámtételt kell alkalmazni, amennyiben az ilyen behozatal nem kereskedelmi céllal történik, és az ilyen áruk összértéke küldeményenként, illetve utasonként nem haladja meg a 350 eurót.
(2)
A 3,5 %-os ad valorem átalányvámtételt és a 350 eurós felső határt a 2658/87/EGK tanácsi rendeletet a vám- és statisztikai nómenklatúra (2) bevezető rendelkezései tekintetében módosító, 1997. május 12-i 866/97/EK tanácsi rendelet állapítja meg. Ezeket a rendelkezéseket azóta nem módosították.
(3)
1997 óta az utasok személyi poggyászában rendszerint behozott, illetve a kis csomagküldeményben magánszemélyeknek küldött árukra vonatkozó vámtételek körülbelül 20 %-kal csökkentek. Ezért célszerű az átalányvámtételt 2,5 %-ra mérsékelni, azaz egy százalékponttal csökkenteni. Ezt az átalányvámtételt csak azokra az importárukra kell alkalmazni, amelyekre a Közös Vámtarifa szerinti jelzése nem „mentes”.
(4)
Tekintetbe véve az említett esetekben rendszerint behozott termékek árának a Közösségen belüli és kívüli inflációjának alakulását, valamint az utasok és a magánküldemények számának növekedését, a vámkezelés megkönnyítése érdekében helyénvaló az átalányvámtétel alkalmazhatóságának felső határát 700 euróra módosítani.
(5)
Következésképpen a 2658/87/EGK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 2658/87/EGK rendelet I. melléklete első részének II. szakasza a következőképpen módosul:
1.
a D.1. pont helyébe a következő szöveg lép:
„1.
Egységesen 2,5 %-os ad valorem átalányvámtételt kell alkalmazni azokra az árukra, amelyek a magánszemély által magánszemélynek küldött csomagküldeményekben találhatók, vagy amelyeket az utas személyi poggyászában hoz be, amennyiben az ilyen behozatal nem kereskedelmi céllal történik.
Ez a 2,5 %-os átalányvámtétel akkor alkalmazható, ha a behozatalivám-köteles áru belső értéke küldeményenként, illetve utasonként nem haladja meg a 700 eurót.
Az ilyen átalányvám-kiszabás nem alkalmazható a Közös Vámtarifa szerint »mentes« árukra, illetve azokra a 24. árucsoportba tartozó, csomagküldeményben vagy az utasok személyi poggyászában található árukra, amelyek mennyisége meghaladja a vámmentességek közösségi rendszerének létrehozásáról szóló, 1983. március 28-i 918/83/EGK tanácsi rendelet 31. cikkében meghatározott, illetve 46. cikke szerinti mennyiségeket. (3).
2.
a D.3. bekezdésben a „918/83/EGK rendelet 29-31., illetve a 45-49. cikkében” szöveg helyébe a „918/83/EGK rendelet 29-31. és 45. cikkében” szöveg lép;
3.
a D.4. bekezdésben a „350 EUR” helyébe „700 EUR” lép;
4.
a D.5. bekezdésben a „350 EUR-nak” helyébe „700 EUR-nak” lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2008. december 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. március 17-én.